Privitak 3. **Obrazloženje Posebnog dijela financijskog plana Ekonomskog fakulteta –**

 **Zagreb za razdoblje 2024. - 2026. godina**

Ekonomski fakultet – Zagreb je javna ustanova, javno visoko učilište, sastavnica Sveučilišta u Zagrebu, koje ustrojava i izvodi sveučilišne i stručne studije u skladu sa Zakonom o znanstvenoj djelatnosti i visokom obrazovanju i Statutom Fakulteta, te razvija znanstveni i stručni rad u znanstvenom polju ekonomije i srodnim poljima.

Ekonomski fakultet – Zagreb je pravna osoba upisana u sudski registar ustanova i upisnik visokih učilišta i znanstvenoistraživačkih pravnih osoba, koji se vodi u Ministarstvu znanosti i obrazovanja Republike Hrvatske, te djeluje samostalno na načelu akademske samouprave i akademskih sloboda.

Ekonomski Fakultet je ustrojen kao jedinstvena znanstveno-nastavna organizacija koja obavlja sljedeće djelatnosti:

* ustrojavanje i izvođenje sveučilišnih i stručnih studija
* ustrojavanje i izvođenje znanstvenih istraživanja i visokostručnog rada u ekonomskim i drugim srodnim društvenim znanostima,
* ustrojavanje i održavanje znanstvenih i stručnih seminara, savjetovanja, tečajeva i drugih oblika skupova, odnosno cjeloživotnog obrazovanja i usavršavanja.
* ustrojavanje i izvođenje formalnih i neformalnih programa obrazovanja odraslih
* nakladnička i informatička djelatnost
* knjižnična djelatnost
* iznajmljivanje i upravljanje vlastitim nekretninama ili nekretninama uzetim u zakup (leasing)
* izvođenje programa za razvijanje poslovnih vještina i poduzetništva djece i mladih
* izvođenje programa za razvijanje poslovnih vještina i poduzetništva žena
* izvođenje programa za razvijanje poslovnih vještina i poduzetništva nezaposlenih osoba
* izvođenje programa za razvijanje poslovnih vještina i poduzetništva ranjivih skupina
* izvođenje programa održivog razvoja i inovacija
* pružanje usluga istraživanja i razvoja
* pružanje savjetodavnih usluga
* prodaja akademskih potrepština, knjiga i slično
* istraživanje tržišta i ispitivanje javnog mnijenja
* promidžba (reklama i propaganda)
* usluga informacijskog društva i digitalizacije
* računalne i srodne djelatnosti
* obavljanje drugih djelatnosti koje služe obavljanju osnovnih djelatnosti

**Ekonomski fakultet – Zagreb** nositelj je **nacionalne akreditacije**, koju potpisuju Agencija za znanosti i visoko obrazovanje i Ministarstvo znanosti i obrazovanja, ali i **triju međunarodnih akreditacija**i to**EQUIS**i **AACSB Business** akreditacije na razini institucije i **EFMD Programme Accreditation** za sveučilišni studijski program na engleskom jeziku Bachelor Degree in Business. Ekonomski fakultet - Zagreb je jedini u Republici Hrvatskoj akreditiran EQUIS-om, najprestižnijom svjetskom akreditacijom i jedini je nositelj tri vrlo prestižne međunarodne akreditacije, što nas svrstava među **1% najboljih fakulteta na svijetu**, mjereno prema objektivnim međunarodnim kriterijima.

Uz organizaciju znanstvenih i stručnih konferencija Ekonomski fakultet - Zagreb izdavač je sedam znanstvenih časopisa iz područja ekonomije i poslovne ekonomije, od kojih je većina zastupljena u vodećim međunarodno relevantnim citatnim bazama (npr. WoS i Scopus).

**Zakonske i druge pravne osnove za izradu Plana**

* Zakon o znanstvenoj djelatnosti i visokom obrazovanju
* Zakon o plaćama
* Uredba o nazivima radnih mjesta i koeficijentima složenosti poslova u javnim službama
* Temeljni kolektivni ugovor za službenike i namještenike u javnim službama
* Kolektivni ugovor za znanost i visoko obrazovanje.
* Zakon o osiguranju kvalitete u znanosti i visokom obrazovanju
* Uputa za izradu financijskog plana razdjela 080 - Ministarstvo znanosti i obrazovanja

za razdoblje 2024. – 2026.

**Aktivnost A621001 - Redovna djelatnost Sveučilišta u Zagrebu**

Aktivnost obuhvaća financiranje rashoda za plaće i materijalnih prava zaposlenih te rashoda programa Studentskog zbora, planiranih u skladu s Državnim proračunom Republike Hrvatske za razdoblje 2024.-2026. koji je usvojen u Hrvatskom saboru. Rashodi za zaposlene za 2024. godinu planirani su u iznosu od 11.569.683 eura što je povećanje od 5,54% u odnosu na plan za 2023. godinu, za 2025. godinu u iznosu od 11.604.457 eur odnosno s povećanjem od 0,30% u odnosu na plan za 2024. godinu i za 2026. godinu u iznosu od 11.610.952 eura što je povećanje od 0,06% u odnosu na plan za 2025. godinu.

Materijalni rashodi (naknada za prijevoz, sistematski pregledi, novčana naknada poslodavca zbog nezapošljavanja osoba s invaliditetom, programi Studentskog zbora) planirani su u ukupnom iznosu od 289.432 eur za 2024. godinu, a za 2025. i 2026. godinu u iznosu od 290..849 eur.

**Aktivnost A621181 - Pravomoćne sudske presude**

Za 2024. godinu planirani su rashodi za pravomoćne sudske presude vezano za Božićnicu za 2001. godinu, u iznosu od 39.100 eura.

**Aktivnost A622122 - Programsko financiranje javnih visokih učilišta**

Rashodi za Aktivnost, koja obuhvaća sufinanciranje materijalnih troškova nastavne, znanstvene i umjetničke djelatnosti (subvencije participacija školarina i potpore znanosti), planirani su s povećanjem od 4,06% u odnosu na plan za 2023. godinu odnosno u iznosu od 1.743.262 eur za 2024., 2025. i 2026. godinu.

**Aktivnost A679078 - EU Projekti Sveučilišta u Zagrebu (iz evidencijskih prihoda)**

Na Aktivnosti su planirani rashodi Erasmus+ projekata na način da je na temelju 7 otvorenih projekata na izvoru 51 – *Pomoći EU* planiran iznos od 229.392 eura za 2024. godinu i 229.392 eura za 2025. godinu, a na temelju obavijesti drugog korisnika državnog proračuna na izvoru 52 – *Ostale pomoći* rashod Erasmus+ projekta u visini od 10.834 eura za 2024. godinu.

**Aktivnost A679088 - Redovna djelatnost Sveučilišta u Zagrebu (iz evidencijskih prihoda)**

Na aktivnosti su planirani rashodi izvora 31 – *Vlastiti prihodi* u iznosu od 9.337.527 eura za 2024. godinu, 9.885.291 eura za 2025. godinu i 9.939.294 eura za 2026. godinu.

Vlastiti prihodi sastoje se od prihoda ostvarenih od izvođenja: prijediplomskih i specijalističkih diplomskih stručnih studija; integriranih prijediplomskih i diplomskih sveučilišnih studija; prijediplomskih i diplomskih sveučilišnih studijskih programa na engleskom jeziku; poslijediplomskih specijalističkih i sveučilišnih doktorskih studijskih programa iz područja ekonomije i poslovne ekonomije te ekonomije i globalne sigurnosti; prihoda od znanstvene i stručne djelatnosti, stalnog usavršavanja, iznajmljivanja prostora, izdavačke djelatnosti, znanstveno-nastavne suradnje te ostalih vlastitih prihoda.

Ukupni rashodi izvora 52 – *Ostale pomoći,* usklađeni sa Hrvatskom zakladom za znanost, za 2024. godinu planirani su u iznosu od 178.002 eura, od čega za Projektne aktivnosti 90.002 eura a za Program doktoranada i poslijedoktoranada 88.000 eura. Rashodi za 2025. godinu planirani su u ukupnom iznosu od 98.618 eura od čega za Projektne aktivnosti 28.618 eura a za Program doktoranada i poslijedoktoranada 70.000 eura. Za 2026. godinu planirani su samo rashodi za Program doktoranada i poslijedoktoranada u iznosu od 21.000 eura.

Na izvoru 61 – *Donacije* planirani su rashodi u iznosu od 29.852 eura za 2024. godinu, te u istom iznosu za 2025. i 2026. godinu.

Rashodi koji se pokrivaju prihodima izvora 71 - *Prihodi od nefinancijske imovine i nadoknade štete s osnova osiguranja* planirani su u iznosu od 860 eura za 2024. godinu i 730 eura za 2025. i 2026. godinu.

**Aktivnost K679116 - Obnova infrastrukture i opreme u području obrazovanja oštećene**

 **potresom**

Za 2024. godinu planiran je iznos od 69.832 eur na navedenoj aktivnosti, za 2025. godinu iznos od 3.237.290 eur i za 2026. godinu iznos od 367.450 eur.

**Aktivnost K679119 - Obnova zgrada oštećenih u potresu s energetskom obnovom**

Na aktivnosti je za 2024. godinu planiran iznos od 1.702.386 eur, za 2025. godinu iznos od 1.512.082 eur i za 2026. godinu iznos od 281.886 eur.

**Pokazatelji rezultata**

* **Ekonomski fakultet – Zagreb** nositelj je **nacionalne akreditacije**, koju potpisuju Agencija za znanosti i visoko obrazovanje i Ministarstvo znanosti i obrazovanja, ali i **triju međunarodnih akreditacija**i to**EQUIS**i **AACSB Business** akreditacije na razini institucije i **EFMD Programme Accreditation** za sveučilišni studijski program na engleskom jeziku Bachelor Degree in Business a u tijeku je i postupak stjecanja akreditacije Association of MBAs (AMBA). Ekonomski fakultet - Zagreb je jedini u Republici Hrvatskoj akreditiran EQUIS-om, najprestižnijom svjetskom akreditacijom i jedini je nositelj tri vrlo prestižne međunarodne akreditacije.
* U akademskoj 2021./2022. godini obranjeno je 14, a u 2022./2023. godini 22 doktorske disertacije.
* Ekonomski fakultet - Zagreb izdavač je sedam znanstvenih časopisa iz područja ekonomije i poslovne ekonomije, od kojih je većina zastupljena u vodećim međunarodno relevantnim citatnim bazama. Broj izvornih znanstvenih i preglednih radova u 2022. godini objavljenih u časopisima uvedenim u bazu Web of Science (149), bazu SCOPUS (157)te međunarodno recenziranim zbornicima (147-Izvor: CROSBI) za društvene i humanističke znanosti.
* Od znanstveno istraživačkih tijela u kojima Ekonomski fakultet – Zagreb ostvaruje članstvo, uz već spomenute The Association to Advance Collegiate Schools of Business (AACSB) i European Foundation for Management Development (EFMD), istaknuli bi članstvo u Survey of Health, Ageing and Retirement in Europe (SHARE ERIC), World Tourism Organization (UNWTO), Principles for Responsible Management Education (PRME), CEEMAN Management Development Association, Generations & Gender Programme (GGP) te European Doctoral Programmes Association in Management & Business Administration (EDAMBA).
* Do izrade obrazloženja, u tekućoj 2023. godini ostvaren je prihod od 33 međunarodnih znanstveno istraživačkih projekata, čime je ostvaren značajan rast u odnosu na 2022. godinu (26) i 2021. godinu (19).
* U akademskoj 2021./2022. ostvareno je 127 odlaznih i 186 dolaznih mobilnosti studenata a u akademskoj 2022./2023. godini 193 odlaznih i 317 dolaznih mobilnosti studenata.
* Uz već prisutne Facebook, Linkedin, Twitter i Youtube, u 2023. godini učinili smo Fakultet vidljivijim i dostupnijim svim studentima i drugim vanjskim dionicima i kroz prisutnost na društvenoj mreži TikTok.

**Strateški ciljevi**

1. UNAPRJEĐENJE ZNANSTVENE IZVRSNOSTI

1.1. Povećanje sudjelovanja EFZG u kompetitivnom projektnom financiranju – podrazumijeva povećavanje broja prijava i iznosa financiranja za znanstvene projekte iz nacionalnih i međunarodnih kompetitivnih izvora financiranja, posebno na projektima okvirnih programa Europske komisije i znanstveno izvrsnim projektima. Navedeno podrazumijeva:

1. Zapošljavanje najboljih istraživača i znanstveno-nastavnog osoblja putem projekata na znanstveno-istraživačke razvojne centre koji su fokusirani na konkretna područja znanstveno-istraživačkog rada
2. Omogućiti i potaknuti svakog zaposlenika na znanstveno-nastavnom radnom mjestu na uključivanje i prijavljivanje takvih projekata financiranih iz kompetitivnih nacionalnih i međunarodnih izvora financiranja
3. Omogućiti i potaknuti studentske udruge, kao i 2% najboljih studenata Fakulteta za aktivno sudjelovanje u takvim projektima

1.2**.** Provođenje reorganizacije znanstvenog rada i organizacijske reforme – podrazumijeva okrupnjavanje institucijskih znanstvenih potencijala u svrhu podizanja razine znanstvene učinkovitosti. Navedeno podrazumijeva:

1. Poticanje interdisciplinarne suradnje kroz znanstveno-istraživačke razvojne centre, čime se osigurava povezivanje zaposlenika Fakulteta
2. Povezivanje inicijativa vodećih znanstvenika Fakulteta koji su okupljeni u Savjet za znanost temeljem objektivnih eksternih kriterija izvrsnosti, a kako bi se kontinuirano nadograđivali sustavi motivacije izvrsnosti u znanstveno-istraživačkom radu
3. Provođenje razvojnih edukacija u području znanstveno-istraživačkog rada prenošenjem internih najboljih praksi (Research Excellence Days) te usvajanjem svjetskih najboljih praksi (dovođenjem gostiju predavača)

1.3. Jačanje međunarodne znanstvene suradnje i znanstvene aktivnosti – podrazumijeva institucionalne mjere u svrhu stvaranja okruženja međunarodne i kompetitivne znanstvene aktivnosti. Navedeno podrazumijeva:

1. Poticanje međunarodnih znanstveno-istraživačkih projekata s relevantnim partnerima, kako bi se osiguralo projektno financiranje međunarodne znanstvene suradnje;
2. Razvoj intenzivne suradnje integracijom kroz UNIC projekt (Europsko sveučilište postindustrijskih gradova, kojeg čini 10 sveučilišta) te osnivanje konzorcija Ekonomskih fakulteta tih sveučilišta za suradnju na znanstveno-istraživačkom radu te u nastavi i suradnji s gospodarstvom;
3. Osiguravanje prisutnosti relevantnih međunarodnih profesora na Fakultetu kroz gostujući status;
4. Usmjeravanje konferencije Fakulteta (Odyssey) kao platforme za povezivanje znanstveno-istraživačkog osoblja unutar Fakulteta, kao i povezivanje sa regionalnom i globalnom zajednicom istraživača, a kako bi se potaknula razmjena mišljenja i rad na zajedničkim publikacijama.
5. Usmjeravanje časopisa Fakulteta kao platforme za poticanje međunarodnih kolaboracija zaposlenika Fakulteta.
6. Poticanje znanstveno-nastavnog osoblja na uključivanje u rad strukovnih i znanstveno-istraživačkih asocijacija.

1.4. Jačanje ljudskih potencijala za znanstveni rad – podrazumijeva podizanje kriterija za napredovanje, podizanje uspješnosti zaposlenih znanstvenika u mentorstvu i stvaranje poticajnih uvjeta za privlačenje mladih znanstvenika i njihov karijerni razvoj. Navedeno podrazumijeva:

1. Poticanje interdisciplinarne suradnje kroz znanstveno-istraživačke razvojne centre, čime se osigurava povezivanje zaposlenika Fakulteta;
2. Povezivanje inicijativa vodećih znanstvenika Fakulteta koji su okupljeni u Savjet za znanost temeljem objektivnih eksternih kriterija izvrsnosti, a kako bi se kontinuirano nadograđivali sustavi motivacije izvrsnosti u znanstveno-istraživačkom radu.
3. Provođenje razvojnih edukacija u području znanstveno-istraživačkog rada prenošenjem internih najboljih praksi (Research Excellence Days) te usvajanjem svjetskih najboljih praksi (dovođenjem gostiju predavača iz područja istraživačkog rada te metodologije);

1.5. Jačanje ljudskih potencijala stručnih službi – podrazumijeva jačanje kompetencija i prepoznavanje uloge stručnih službi za provođenje znanstvenih i stručnih projekata kontinuiranim educiranjem, umrežavanjem i uspostavom internih procedura prilikom izrade projektnih prijava. Navedeno podrazumijeva:

1. Unaprjeđenje rada Ureda za projekte za pomaganje i podršku znanstveno-nastavnom osoblju u pripremi projektnih prijedloga i administriranju projekata
2. Uključivanje stručnih službi u projekte te financiranja rada stručnih službi iz sredstava projekata, kako bi se uskladio razvoj projektnih kapaciteta Fakulteta;
3. Uključivanje stručnih službi u projekte i aktivnosti fokusirane na razvoj kapaciteta stručnih službi kao i unapređenje njihovog rada, na razini Fakulteta, Sveučilišta, nacionalnih projekata, EU projekata i dr.
4. Aktivni rad na kontinuiranom razvoj stručnih službi i kroz samostalne aktivnosti Fakulteta, ali kroz integrirane inicijative na razini UNIC konzorcija koji podrazumijeva mogućnosti zajedničkog rada na razvoju i usklađivanju najboljih praksi stručnih službi uključenih institucija. Fokus edukacija je na edukacije iz područja jezika, upravljanja kvalitetom, uključivosti i pristupu osobama sa specifičnim situacijama (npr. nacionalne manjine, samohrani roditelji i slično), procesima podrške i dr.

1.6. Unaprjeđenje istraživačke infrastrukture – podrazumijeva osiguravanje dostupnosti i iskoristivosti istraživačke opreme i učinkovitog upravljanja istraživačkom infrastrukturom i njenim razvojem do međunarodno kompetitivne razine. Navedeno podrazumijeva:

1. Povećanje iskoristivosti opreme za potrebe znanstveno-istraživačkog rada kroz integraciju opreme u sustav znanstveno-istraživačkih razvojnih centara;
2. Razvoj procesa i procedura vezanih uz korištenje opreme za potrebe znanstveno-istraživačkog rada za zaposlenike Fakulteta, ali i kolaborativne projekte s kolegama sa Sveučilišta, iz RH, ili iz svijeta.
3. Razvoj časopisa i konferencije Fakulteta da predstavljaju platformu za povezivanje znanstvenika na Fakultetu s relevantnim međunarodnim znanstvenicima, kako bi se potaknulo međusobno upoznavanje, rad, predavanja i publiciranje.
4. Davanje podrške katedarskim specijalističkim konferencijama koje služe kao platforme za povezivanje znanstvenika na Fakultetu s relevantnim međunarodnim znanstvenicima, kako bi se potaknulo međusobno upoznavanje, rad, predavanja i publiciranje.
5. Osiguravanje pristupa bazama podataka
6. Uspostavljanje sustava praćenja efikasnosti korištenja i učinaka korištenja pojedine znanstveno-istraživačke infrastrukture

1.7. Doprinos otvorenoj znanosti – podrazumijeva promicanje transparentnosti, dostupnosti i dijeljenja znanja i znanstvenih radova tako da istraživači, institucije i javnost mogu slobodno pristupiti, koristiti i doprinijeti znanstvenim informacijama. Navedeno podrazumijeva:

1. Osiguravanje open-access pristupa svim časopisima i zbornicima konferencija u organizaciji Fakulteta
2. Kontinuirana komunikacija rezultata istraživanja i dostignuća znanstveno-nastavnog osoblja, fokusiranog na doprinos znanosti, putem društvenih mreža i weba Fakulteta uz pristup publikaciji
3. Postavljanje off-line lokacije „EFZG Knowledge creation” gdje će se u prostorima Fakulteta informirati o novim publikacijama uz koje se veže Fakultet uz QR code za pristup radovima
4. Razvoj prisutnosti rezultata istraživanja i stručnoj javnosti kroz „Ekonomski znalac”

1.8. Jačanje interdisciplinarnosti znanstvenog rada – podrazumijeva povećavanje sudjelovanja javnog visokog učilišta, odnosno javnog znanstvenog instituta, u provedbi znanstvenih projekata koji obuhvaćaju više znanstvenih polja. Navedeno podrazumijeva:

1. Poticanje interdisciplinarne suradnje kroz sustav znanstveno-istraživačkih razvojnih centara, i to na razini Fakulteta, Sveučilišta, RH, EU i svijeta
2. Poticanje interdisciplinarne suradnje kroz sustav znanstveno-istraživačkih projekata, financiranih od strane kompetitivnih izvora

1.9. Izgradnja međunarodnog profila znanstveno-nastavnog osoblja – podrazumijeva privlačenje i zapošljavanje relevantnih regionalnih i globalnih znanstveno-nastavnih zaposlenika. Navedeno podrazumijeva:

1. Fakultet će zaposliti relevantne regionalne i globalne znanstvenike kroz jedan od sljedećih mehanizama: zaposlenik na dio radnog vremena (očekivano 10 na 10%); zaposlenik na puno radno vrijeme (nakon restrukturiranja programa na engleskom jeziku); zaposlenik na poziciji gostujućeg ili pridruženog profesora
2. Fakultet će zaposliti relevantne regionalne i globalne znanstvenike kao zaposlenika na specifičnoj administrativnoj funkciji (npr. urednik, suvoditelj/voditelj projekta/programa/konferencije, i slično)

1.10. Usklađivanje sa zahtjevima akreditacijskih tijela – podrazumijeva dobivanje i održavanje međunarodnih akreditacija koje naglasak stavljaju na znanstvenu izvrsnost institucije i nastavnika koji rade na njoj i njenim programima te osiguravaju prepoznatljivost izvrsnosti na nacionalnoj i međunarodnoj razini. Navedeno podrazumijeva:

1. Razvoj Fakulteta prema ostvarivanju relevantnih institucijskih akreditacija koje se temelje na znanstvenoj izvrsnosti
2. Razvoj Fakulteta prema ostvarivanju relevantnih programskih akreditacija koje se temelje na znanstvenoj izvrsnosti
3. Unaprjeđivanje sustava nagrađivanja zaposlenika koji doprinose ispunjavanju kriterija znanstvene izvrsnosti Fakulteta u procesima akreditacija

2. UNAPRJEĐENJE SURADNJE S GOSPODARSTVOM

2.1. Poticanje provedbe primijenjenih znanstvenih aktivnosti, uključujući projekte suradnje s gospodarstvom – podrazumijeva poticanje znanstvenih aktivnosti s potencijalom komercijalizacije rezultata i usmjeravanje znanstvenih aktivnosti institucije prema potrebama gospodarstva. Navedeno podrazumijeva:

1. Jačanje uloge Savjeta za gospodarstvo kao mjesta koji okuplja alumni EFZG koji pripadaju jednoj od sljedećih kategorija: vlasnici ili predsjednici i članovi uprava iz 100 najvećih poduzeća u RH po prihodu; vlasnici SME i startup organizacija, a čija je uloga usklađivanje programa Fakulteta s budućim i trenutnim potrebama tržišta rada te otvaranje suradnji kroz istraživački i nastavni rad
2. Razvoj tržišne prisutnosti i relevantnosti Fakulteta kroz znanstveno-istraživačke razvojne centre i druge organizacijske oblike koji će osigurati znanstveno-istraživačku platformu za primijenjene znanstvene aktivnosti u suradnji s poduzećima i organizacijama na razini industrije (strukovne udruge, Hanfa, HNB, i sl.)
3. Jačanje uloge Alumnija EFZG kao organizacije koja osigurava kontinuiranu komunikaciju i odnos između Fakulteta i gospodarstva kako bi se osiguralo cjeloživotno partnerstvo sa studentima Fakulteta
4. Razvoj zajedničkih znanstveno-istraživačkih projektnih prijedloga za prijavljivanje na nacionalne, EU i globalne izvore financiranja, a kojima je cilj zajednički rad i razvoj rezultata temeljenih na znanosti

2.2. Unaprjeđenje institucijskog upravljanja intelektualnim vlasništvom – podrazumijeva jačanje kapaciteta za uspostavu i unaprjeđenje sustava upravljanja i prijenosa znanja, inovacija i intelektualnog vlasništva. Navedeno podrazumijeva:

1. Razvoj procesa informiranja gospodarstva o znanstveno-istraživačkim dostignućima zaposlenika Fakulteta kroz društvene mreže, web, Ekonomski znalac te Newslettere
2. Razvoj i (re)definiranje programa Fakulteta za prijenos suvremenih znanja temeljenih na znanstveno-istraživačkom radu kroz različite razine formalnih i neformalnih studijskih programa
3. Razvoj kapaciteta nenastavnih službi za provođenje procesa zaštite intelektualnog vlasništva specifičnog za profil znanstvenih istraživanja koje se provode od strane zaposlenika Fakulteta, a koji mogu imati komercijalnu vrijednost

2.3. Unaprjeđenje pružanja znanstvenih, istraživačkih ili tehnoloških usluga na slobodnom tržištu, uključujući usluge obrazovanja – podrazumijeva povećanje aktivnosti zaposlenika te povećanje udjela financiranja kroz pružanje tržišnih usluga u skladu s potrebama gospodarstva i društva, uspješnost u privlačenju komercijalnih znanstvenih istraživanja, jačanje kapaciteta za pružanje usluga temeljenih na znanosti i uspješnost u obavljanju komercijalnih i društveno korisnih aktivnosti. Navedeno podrazumijeva:

1. Poticanje aktivnosti zaposlenika kao konzultanata, članova nadzornih i upravnih odbora, predavača a s ciljem intenzivnog povezivanja s gospodarstvom znanstveno-nastavnog osoblja Fakulteta
2. Poticanje rada znanstveno-istraživačkih razvojnih centara s ciljem pokretanja zajedničkih projekata s profitnim i neprofitnim sektorom u cilju korištenja znanstveno-istraživačkih kapaciteta Fakulteta za pružanje usluga temeljenih na znanosti
3. Poticanje prijava na javne natječaje, a koji se tiču provedbe istraživanja i izrade strateški bitnih dokumenata na lokalnoj, nacionalnoj, regionalnoj i globalnoj razini
4. Poticanje suradnji i istraživanja na razini industrija/struka, u suradnji sa strukovnim organizacijama kao i relevantnim državnim tijelima

2.4. Unaprjeđenje kontinuiranog razvoja odnosa s gospodarstvom – podrazumijeva razvoj partnerskih odnosa s gospodarstvom u interakciji sa zaposlenicima i studentima Fakulteta, gdje Fakultet služi kao platforma za povezivanje ključnih dionika. Navedeno podrazumijeva:

1. Razvoj platformi za razmjenu znanja kroz konferencije/forume u organizaciji Fakulteta ili u partnerstvu s drugim relevantnim organizacijama kao i kroz publikacije namjenjene gospodarstvu
2. Razvoj strateških partnerstava kojima se ostvaruje dugoročna povezanost gospodarskih subjekata s Fakultetom te omogućava investiranje u razvoj Fakulteta (stipendije, dvorane, chill-out zone, i dr.)
3. Uspostavljanje sustava strateških koordinatora za odnose s pojedinim poduzećima i institucijama gdje su profesori ključne poveznice koje omogućavaju kvalitetnu suradnju između Fakulteta i partnera
4. Aktivnosti uključivanja poduzeća u događanja organizirana na Fakultetu kroz izlaganja, umrežavanja te predstavljanja dionicima, a u organizaciji Fakulteta i/ili uz partnerstvo s relevantnim partnerima (ambasadama, udruženjima, organizacijama i slično)
5. Razvoj sustavnog pristupa povezivanju studenata i poslodavaca kroz osiguravanje kontinuirane platforme za prakse i zapošaljavanje studenata te kontinuirano izlaganje studenata tržištu rada kroz aktivnosti studentskih udruga, natjecanja, predstavljanja, dane karijera i drugo

3. UNAPRJEĐENJE STUDIJA I STUDIRANJA

3.1. Unaprjeđenje studija – podrazumijeva optimizaciju studija što može uključivati smanjenje prekomjernog broja studija podizanje njihove relevantnosti radi stjecanja kompetencija kojima će studenti biti konkurentni na tržištu rada, jačanje nastavničkih kompetencija

1. (Re)strukturiranje ponude studijskih programa na svim razinama studija te osiguravanje sustava kontinuiranog unaprjeđenja programa na način da se na studijskim programima osigura: jasna struktura ponuđenih studijskih programa, jasna diferencijacija između pojedinih studijskih programa Fakulteta, sadržajna kvaliteta programa te maksimalna kvaliteta nastavnika na programima koji imaju izvrsne sposobnosti u znanstvenom i nastavnom radu te suradnji s gospodarstvom (za programe namijenjene gospodarstvu)
2. (Re)strukturiranje ponude izbornih kolegija, modula studija i načina poučavanja te osiguravanje sustava kontinuiranog unaprjeđenja na način da se osigura njihova relevantnost
3. Osiguravanje prilika za diskusiju i implementaciju ključnih trendova u obrazovanju i strateških ciljeva Fakulteta (npr. AI, online, i dr.)

3.2. Povećanje redovitosti i završnosti studiranja – podrazumijeva povećavanje kvalitete provedbe nastave na studijima; među ostalim mjeri povećanje broja i poticanje prolaznosti studenata u kontekstu redovitog savladavanja obaveza i završetka studija u roku. Navedeno podrazumijeva:

1. Suradnja sa studentskim organizacijama na razvoju sustava intergeneracijske suradnje i podrške između studenata različitih godina studija i različitih studijskih programa
2. Osiguravanje razmjene najboljih praksi u području poučavanja kroz Teaching Excellence Day Fakulteta
3. Osiguravanje prilika za razvoj sposobnosti poučavanja nastavnika s ciljem unapređenja nastavnih vještina
4. Daljnji razvoj kontinuiranog praćenja uspjeha studenata na pojedinim kolegijima, modulima i studijskim programima te strukturirani pristup mehanizmima usklađivanja kvalitete i prolaznosti

3.3. Povećanje međunarodne visokoobrazovne suradnje – podrazumijeva unaprjeđenje razine međunarodne prepoznatljivosti institucije kroz međunarodnu mobilnost nastavnika i studenata i suradnju s međunarodnim institucijama. Navedeno podrazumijeva:

1. Daljnji rad na osiguravanju međunarodnih akreditacija Fakulteta kako bi se osigurala visoka kvaliteta partnera za razmjene nastavnika i studenata
2. (Re)definiranje mehanizama poticanja mobilnosti nastavnika i studenata s relevantnim i akreditiranim međunarodnim visokoobrazovnim institucijama
3. Strukturirani pristup razmjeni studenata i nastavnika kroz UNIC te EU projekte i programe financiranja
4. Poticanje razmjene nastavnika i studenata (inbount/outbound) kroz relevantne stipendije, čime se osigurava kvaliteta razmjene nastavnika i studenata
5. (Re)definiranje sustava upravljanja podacima za praćenje prilika za razmjene kao i realiziranih razmjena nastavnika i studenata

3.4. Usmjeravanje studijskih programa prema razvoju vještina koje jačaju konkurentnost na tržištu rada – podrazumijeva povećanje razine na kojoj studijski programi studentima pružaju kompetencije kojima će biti konkurentni na tržištu rada. Navedeno podrazumijeva:

1. Omogućavanje studentima stjecanje vještina znanstveno-istraživačkog rada kroz završne radove sveučilišnih programa te uključivanje različitih profila studenata u znanstveno-istraživačke projekte s profesorima, a s obzirom da navedene vještine predstavljaju značajnu kontinuiranu vrijednost razumijevanja i stvaranja znanja
2. Uključivanje relevantnih gostiju predavača u nastavni proces kao dio redovite nastave, ali i kroz gostovanja relevantnih gostiju predavača na predavanjima na razini Fakulteta, a otvorenim za sve studente
3. Uspostavljanje sustava praćenja i (re)definiranja studijskih programa s obzirom na ispunjavanje ciljeva da razvijaju vještine studenata u smjerovima: „efficient doers” i/ili „strategic thinkers”, ovisno o programima
4. (Re)definiranje sustava informiranja i praćenja prisutnosti gostiju predavača na Fakultetu (na kolegijima, na projektima studentskih udruga, na aktivnostima Fakulteta, i dr.), a u cilju povećanja vidljivosti i vrijednosti takvih gostovanja i događanja
5. Praćenje i prilagođavanje trendovima vještina budućnosti

3.5. Prilagođavanje iskustva studiranja specifičnostima studenta – podrazumijeva izgradnju sustavnog pristupa prihvaćanja različitosti pojedinaca, čak i u velikom sustavu kao što je Fakultet, a kako bi se omogućila potrebna podrška za uspješno studiranje svima bez diskriminacije. Navedeno podrazumijeva:

1. Provođenje istraživanja s ciljem razumijevanja specifičnih situacija studenata (npr. invaliditet, samohrani roditelji, pripadnici određenih manjina, sportaši, i sl.) kako bi se razumjeli ključni izazovi s kojima se susreću
2. Uspostavljanje sustava podrške za studente sa specifičnim situacijama kako bi se osigurala podrška od studenata, nastavnika i administrativnog i stručnog osoblja
3. Provođenje edukativnih programa razumijevanja i uključivanja u sustav podrške studentima sa specifičnim situacijama – posebice među zaposlenicima, najboljim studentima i studentskim udrugama
4. Razumijevanje specifičnosti očekivanja različitih profila studenata Fakulteta, a s ciljem identificiranja i moguće prilagodbe obrazovnog pristupa mogućim klasterima specifičnih studenata (npr. kvantitativni fokus, soft vještine, profitni vs. neprofitni fokus, i slično)
5. Osiguravanje podrške studentima („merit-based”, „need-based”)

3.6. Kontinuirana interna re-evaluacija studijskih programa – podrazumijeva kontinuirano praćenje programa na svim razinama kroz statutarne odbore, a kako bi se osigurala kvaliteta i relevantnost studijskih programa. Navedeno podrazumijeva:

1. Razvoj sustava kontinuiranog praćenja i povećavanja kvalitete studijskih programa na svim razinama
2. Razvoj sustava upravljanja ponudom relevantnih programa Fakulteta (formalnih/neformalnih)
3. Razvoj sustava kontinuiranog izvještavanja o stanju kvalitete studijskih programa Fakulteta
4. Unaprjeđenje sustava praćenja zadovoljstva studenata kolegijima i programom
5. Unaprjeđenje sustava praćenja relevantnosti studija za tržište

4. UNAPRJEĐENJE MARKETINŠKIH AKTIVNOSTI

4.1. On-line prisutnost – podrazumijeva on-line prisutnost Fakulteta usmjerenu na prepoznavanje kvalitete Fakulteta te privlačenje potencijalnih studenata Fakulteta. Navedeno podrazumijeva:

1. (Re)definiranje web stranice Fakulteta usmjerene potencijalnim studentima (svih razina studija) uz strukturu koja reflektira proces donošenja odluke o odabiru pojedinih studijskih programa
2. Komunikacija putem društvenih mreža i weba s ciljem isticanja poželjnosti Fakulteta (broj prijava maturanata, uspješnost alumni zajednice, i sl.), isticanja kvalitete nastavnika Fakulteta njihovih znanstveno-nastavnog i stručnog rada, kvalitete alumnija, isticanja važnosti struke te prilika za rad
3. Izrada video materijala distribuiranih on-line, a namijenjenih tržištima RH, regije i svijeta
4. Razvoj intraneta/aplikacije za postojeće studente gdje bi se komunicirale informacije vezane uz njihov studij

4.2. Prisutnost u srednjim školama – podrazumijeva strukturirani pristup srednjim školama u RH i regiji s ciljem educiranja učenika o prilikama koje im Fakultet pruža te privlačenja najboljih učenika iz strukovnih škola i gimnazija. Navedeno podrazumijeva:

1. Razvoj komunikacijskih materijala s fokusom na učenike i roditelje
2. Razvoj odnosa s nastavnicima i ravnateljima škola
3. Povezivanje s najboljim učenicima kroz uključivanje Fakulteta u relevantna natjecanja učenika srednjih škola
4. Uspostavljanje sustava koordinatora odnosa sa srednjom školama na način da se poveže profesor sa svojom bivšom školom te sustavno gradi odnos i prisutnost Fakulteta u tim školama
5. Poticanje znanstveno-nastavnog osoblja Fakulteta na publiciranje srednjoškolskih udžbenika za strukovne škole i gimnazije
6. Poticanje EU projekata suradnje između Fakulteta i škola (strukovnih i gimnazija) s ciljem popularizacije struke i povezivanja s Fakultetom

4.3. Međunarodna i nacionalna prisutnost – podrazumijeva aktivnosti Fakulteta na lokalnom tržištu, ali i globalnom tržištu obrazovanja, posebice tržištima mnogoljudnih zemalja gdje je relevantnost Fakulteta i zbog činjenice da je u EU i zbog činjenice da je međunarodno akreditiran. Navedeno podrazumijeva:

1. Sudjelovanje Fakulteta na smotrama i predstavljanjima mogućnosti studiranja za sve razine studija
2. Dogovaranje partnerstava s međunarodnim partnerima za promoviranje i regrutaciju studenata

4.4. Prisutnost u javnom prostoru – podrazumijeva poticanje znanstveno-nastavnog osoblja na sudjelovanje na javnim i stručnim događanjima i simpozijima te sudjelovanje u javnim diskusijama o znanstveno-stručnim temama. Navedeno podrazumijeva:

1. Osnaživanje sustava in-bound zahtjeva za gostovanjima znanstveno-nastavnog osoblja u takvim aktivnostima
2. Razvoj sustava praćenja i informiranja o takvim aktivnostima

4.5. Prisutnost među bivšim studentima (alumni) – podrazumijeva daljnji razvoj aktivnosti udruge alumnija Fakulteta s ciljem uspostavljanja kontinuiranog mosta suradnje između Fakulteta i alumnija. Navedeno podrazumijeva:

1. Poticanje procesa uključivanja studenata u alumni zajednicu
2. Praćenje razvoja karijere alumnija Fakulteta
3. Organiziranje programa povezivanja alumnija i Fakulteta
4. Organiziranje sustava informiranja alumnija o događanjima na Fakultetu
5. (Re)definiranje mogućnosti strateških partnerstava između alumnija (i poduzeća alumnija) te Fakulteta

4.6. Prisutnost u relevantnim tijelima – podrazumijeva aktivan rad Fakulteta i zaposlenika Fakulteta u relevantnim fakultetskim, sveučilišnim, nacionalnim i međunarodnim tijelima i institucijama. Navedeno podrazumijeva davanje podrške zaposlenicima za angažman posebice u sljedećim tijelima:

1. Tijelima pri Sveučilištu u Zagrebu
2. Nacionalnim i globalnim akreditacijskim tijelima
3. Tijelima državnih, EU i međunarodnih političkih i ekonomskih institucija i tijela
4. Znanstvenim i strukovnim asocijacijama i tijelima

4.7. Prisutnost katedri – podrazumijeva kontinuirani rad katedri na relevantnosti katedre za znanstvenu i stručnu javnost – u Hrvatskoj, regiji, EU i globalno. Navedeno podrazumijeva:

1. Organiziranje katedarskih znanstvenih i stručnih relevantnih nagrada
2. Organiziranje znanstvenih i stručnih događanja iz područja katedre
3. Kontinuirano informiranje o aktivnostima članova katedre i planiranim aktivnostima katedre
4. (Re)definiranje ponude studijskih programa (formalnih i neformalnih) te popularizaciju studijskih programa za koje je odgovorna katedra

4.8. Prisutnost nenastavnih službi – podrazumijeva aktivnosti nenastavnih organizacijskih jedinica na organizaciji događanja od važnosti za Fakultet i popularizaciju aktivnosti Fakulteta.

5. UNAPRJEĐENJE FAKULTETA KAO ORGANIZACIJE

5.1. Unaprjeđenje katedri – podrazumijeva strukturirani pristup (planiranje, praćenje, usmjeravanje) razvoju katedri vezano uz:

1. Plan razvoja ljudskih kapaciteta katedre
2. Plan razvoja studijskih programa katedre, uz fokus na analizu relevantnosti studijskih programa te mogućnosti njihovog unaprjeđenja, gašenja postojećih te razvoja novih studijskih programa (formalnih i neformalnih)
3. Plan razvoja znanstveno-istraživačke aktivnosti članova katedri, uz fokus na aktivnosti povećanja broja i kvalitete publikacija
4. Plan razvoja nastavne aktivnosti članova katedri, uz fokus na aktivnosti unaprjeđenja nastavnih metoda i pristupa
5. Plan razvoja aktivnosti i relevantnosti katedre u stručnoj i općoj javnosti

5.2. Unaprjeđenje znanstveno-istraživačkih razvojnih centara – podrazumijeva strukturirani pristup (pokretanje, planiranje, praćenje, usmjeravanje) razvoja centara vezano uz:

1. Misiju i viziju znanstveno-istraživačkog centra
2. Plan rada i razvoja znanstveno-istraživačkog centra
3. Plan financiranja znanstveno-istraživačkog centra
4. Plan publiciranja znanstveno-istraživačkog centra
5. Moguće sinergije s katedrama te drugim organizacijama u HR i svijetu

5.3. Unaprjeđenje nenastavnih ustrojbenih jedinica – podrazumijeva strukturirani pristup (planiranje, praćenje, usmjeravanje) razvoja nenastavnih ustrojbenih jedinica u smjeru:

1. Unapređenja podrške znanstveno-nastavnom procesu
2. Unapređenja podrške internacionalizaciji Fakulteta
3. Unapređenja podrške novim izvorima financiranja Fakulteta
4. Unapređenja podrške studentima Fakulteta
5. Unapređenja podrške zaposlenicima Fakulteta

5.4. Strukturirani pristup upravljanju ljudskim potencijalima – podrazumijeva rad na osiguravanju jasnih kriterija i mehanizama za razvoj ljudskih potencijala na Fakultetu. Navedeno podrazumijeva:

1. Novu sistematizaciju radnih mjesta koja bolje može odgovoriti na suvremene izazove znanstveno-nastavnog procesa
2. Definiranje kriterija za privlačenje najboljih zaposlenika
3. Detaljno specificiranje on-boarding procesa za nove zaposlenike
4. Detaljno specificiranje procesa napredovanja i reizbora
5. Detaljno specificiranje procesa umirovljenja
6. Nagrade za znanstveno-istraživačku izvrsnost
7. Nagrade za znanstveno-nastavnu izvrsnost
8. Nagrade za društveni doprinos
9. (Re)definiranje intraneta za zaposlenike

5.5. Unaprjeđenje infrastrukture Fakulteta – podrazumijeva tekuće i investicijsko održavanje infrastrukture Fakulteta te izgradnju i cjelovitu obnovu kapaciteta Fakulteta. Navedeno podrazumijeva:

1. Provođenje cjelovite obnove Fakulteta, prema planu cjelovite obnove
2. Razvoj infrastrukture Fakulteta na Trg J. F. Kennedyja i Borongaju
3. Osuvremenjivanje dvorana Fakulteta za dobrobit nastavnog procesa
4. Osuvremenjivanje chill-out zona Fakulteta s ciljem zadržavanja studenata u prostorima Fakulteta
5. Osuvremenjivanje IT infrastrukture i ulaganje u digitalna rješenja koja pospješuju znanstveno-nastavni proces
6. Ulaganje u prilagodbu Fakulteta osobama s invaliditetom

5.6. Diverzifikacija izvora financiranja Fakulteta – podrazumijeva strukturirani pristup privlačenju sredstava iz različitih izvora:

1. Nacionalni, EU i drugi projekti
2. Suradnja s gospodarstvom
3. Programi za tržište (formalni/neformalni)
4. Privlačenje međunarodnih studenata i partnera

6. UNAPRJEĐENJE DRUŠTVENE ODGOVORNOSTI

6.1. Rad na aktivnostima od nacionalnog značaja – podrazumijeva razvijanje suradnje između Fakulteta i javnog sektora u rješavanju društvenih izazova, posebno onih od nacionalnog značaja, u svrhu ostvarivanja izravne društvene koristi. Navedeno podrazumijeva:

1. Poticanje sudjelovanja u izradi lokalnih, nacionalnih, EU i globalnih studija s fokusom na unaprjeđenje relevantnih aspekata društva i društvenog razvoja
2. Poticanje na angažman u relevantnim političkim i ekonomskim tijelima i institucijama na lokalnoj, nacionalnoj, EU i globalnoj razini te relevantnim strukovnim i znanstvenim udruženjima
3. Poticanje prijavljivanja EU projekata i uključivanja u projekte koji osiguravaju širu društvenu korist, prvenstveno za gospodarstvo te učenike i studente

6.2. Jačanje kulture cjeloživotnog obrazovanja, jednakosti i ravnopravnosti – podrazumijeva provedbu programa cjeloživotnog obrazovanja i poticanje zaposlenika na cjeloživotno obrazovanje; također podrazumijeva poticanje institucionalne orijentacije ka razvoju okruženja rodne i spolne ravnopravnosti i dokidanju svih oblika diskriminacije. Navedeno podrazumijeva:

1. Kroz UNIC provođenje ujednačavanja praksi nediskriminacije
2. Kontinuirane programe edukacije iz stručnih područja, područja mekih vještina te područja uključivosti i društvene odgovornosti za zaposlenike
3. Programi za marginalizirane skupine u procesu obrazovanja (npr. osobe starije životne dobi; osobe s invaliditetom; i sl)

6.3. Unaprjeđenje poslovanja javnog visokog učilišta – podrazumijeva postupke reorganizacije u svrhu povećavanja transparentnosti poslovanja, smanjenja administrativnih troškova te podizanja učinkovitosti i odgovornosti upravljanja financijskim i drugim resursima. Navedeno podrazumijeva:

1. Strukturirani pristup evaluaciji svrsishodnosti i kvalitete rada na razini pojedinih ustrojbenih jedinica
2. Strukturirani pristup nagrađivanju izvrsnosti i otklanjanju problema sustava na razini pojedinih ustrojbenih jedinica
3. Strukturirani pristup informiranja relevantnih dionika o upravljanju resursima Fakulteta

Zagreb, 8.12.2023.

 Dekanica

 Prof.dr.sc. Sanja Sever Mališ